104.

fremhæver den store plads, som små og mellemstore virksomheder indtager i industrilandskabet, navnlig når det gælder tilvejebringelsen af langtidsjob på regionalt plan, og den store betydning, de har for bevarelsen af økonomisk og kreativ vitalitet og et højt vækstniveau, og opfordrer Kommissionen til — i højere grad at tage hensyn til SMV’ers særkender og de specifikke vanskeligheder, de kæmper med, ved at fremskynde gennemførelsen af »Small Business Act«, afhjælpe manglerne ved anvendelsen af de vedtagne retningslinjer og træffe konkrete hensigtsmæssige foranstaltninger, f.eks. til nedbringelse af den administrative byrde (og forbedring af andre aspekter af de lovfæstede forpligtelser såsom nedbringelse af omkostninger til overholdelse af regler), og konsekvent at anvende SMV-testen, således at der endelig gøres tilstrækkelige fremskridt for Europas SMV'er — at hjælpe SMV'er til at skaffe sig adgang til forskningstjenesteydelser og forskningskompetencer via universitetskonsortier og -stiftelser, dvs. strukturer, der fungerer som forbindelsesled mellem forskning og marked — ikke at ignorere spørgsmålet om statutten for det europæiske private selskab, der i mange år har været et centralt emne i den europæiske debat — at fortsætte kampen for at forbedre adgangen til finansieringsmuligheder for SMV’er, navnlig at udvikle holdbare muligheder for at få adgang til risikokapital i forbindelse med finansmarkedernes nye struktur, at styrke kort- og langtidsfinansieringsmulighederne for SMV’er samt disses foretrukne finansieringskilder, at åbne markederne og skabe retfærdige konkurrencevilkår for på denne måde at give flere iværksættere og små virksomheder mulighed for at vokse og udvikle sig til virksomheder, der driver forretning i hele Europa — at undersøge EU-definitionen af små og mellemstore virksomheder med henblik på at åbne op for større fleksibilitet i specifikke industrisektorer, hvor SMV’er ikke når op over de opstillede salgs- og beskæftigelsestærskler på grund af specifikke markedsstrukturer, men alligevel er mellemstore, dog uden at en eventuel ændring af definitionen på SMV’er påvirker dens effektivitet — at udvikle rådgivningsvirksomhed til fordel for SMV'er på eksportområdet, navnlig hvad angår adgang til markeder uden for EU, og således sikre langtidstilstedeværelse på disse markeder samt beskyttelse af intellektuel ejendomsret og optimering af dennes finansielle og tekniske værdi — at styrke internationaliseringsforanstaltninger for at gøre SMV'er mere konkurrencedygtige og bedre gearede til det indre og det globale marked — at øge SMV'ers deltagelse i rammeprogrammerne for forskning og udvikling ved at forenkle de relevante procedurer og indføre et mere effektivt informations- og støttesystem på lokalt plan — at iværksætte projekter, der fremmer netværkssamarbejde mellem SMV'er og større virksomheder gennem hele værdikæden — at tilvejebringe instrumenter, der fremmer udviklingen af miljømæssigt innovative SMV'er og disses vækst samt udviklingen af industriområder med miljøvenlige virksomheder — at undersøge, om mellemstore og familieejede virksomheder, som ikke opfylder kriterierne i den eksisterende definition af SMV'er, i tilstrækkelig grad er i stand til at gøre brug af eksisterende og fremtidige finansieringsmuligheder for forskning og udvikling specifikt bestemt til små og mellemstore virksomheder, og — at sikre større konvergens mellem udbud og efterspørgsel med hensyn til patenter, navnlig for SMV'er, og begrænse udgifterne til adgang til standarder for SMV'er;